《喜迁莺 贺人生第三子 尧山堂外纪卷六十六案》
金朝·王特起

古今三绝。唯郑国三良，汉家三杰。三俊才名，三儒文学，更有三君清节。争似一门三秀，三子三孙奇崛。人总道，赛蜀郡三苏，河东三薛。欢惬。况正是，三月风光，好倾杯三百。子并三贤，孙齐三少，但笃三馀事业。文既三冬足用，名即三元高揭。亲朋庆，看宠加三锡，礼膺三接。

作者简介：金代州崞县人，字正之。音乐技艺，无所不能，尤长于辞赋。章宗泰和三年进士，为真定府录事参军，有惠政。累官司竹监使卒。